الیکساندر کوپرن

الیکساندرایوانووچ کوپرن (پیدائش: 7 ستمبر 1870ء - وفات: 25 اگست 1938ء) انیسویں صدی کے روسی مصنف، ناول وافسانہ نگار، صحافی، پائلٹ اور مہم جو ہیں جو اپنے مشہور ترین ناول دی ڈوئیل کی وجہ سے مشہور و معروف ہیں۔

حالات زندگی و فن 
الیکساندر کوپرن 7 ستمبر 1870ء میں روسی سلطنت کے صوبے پینزا میں غریب منشی خاندان میں پیدا ہوئے۔۔ بچپن یتیمی اور عسرت میں گذرا۔ دس سال کی عمر میں فوجی اسکول میں تربیت پائی اور سخت و کرخت زندگی کے ان دس برسوں کو فنکارانہ خوبی کے ساتھ خودنوشت سوانحی ناول کے دو حصوں میں بیان کیا۔ یونکر ناول جو کوپرن نے انقلاب 1917ء کے بعد ترکِ وطن کے زمانے (1928ء - 1932ء ) میں لکھا، اپنی حقیقت پسندی اور نفسیاتی کیفیتوں کے اُتار چڑھاؤ کے سبب کافی مقبول ہوا۔

کوپرن نے فوجی ملازمت ترک کرکے کیف میں ادب کی پروفیسری اختیار کی۔ بعد میں (1897ء) وہ بھی ترک کر دی۔ پھر معمولی کاشت کار بن کر رہا۔ ہر دور میں برابر افسانے اور ناول لکھتے اور شائع کراتے رہے۔ 1905ء سے ذرا پہلے اور بعد کی روسی زندگی اور آپ بیتی پر مبنی ان کے افسانوں اور ناولوں نے ٹالسٹائی اور چیخوف تک کو متاثر کیا۔ شروع میں انقلاب کے حامی تھے، دو سال کے بعد تہذیب کی بدحالی نے انہیں بدگمان کر دیا اور وہ یورپ چلے گئے۔ سترہ سال بے وطنی کی زندگی زیادہ تر پیرس میں گزارنے اور وہاں کی دکھی آتماؤں کی سوانح بھی اپنے خاص دلکش اور فکرانگیز انداز میں لکھی۔ اس کی کثیر تصانیف میں یاما (طوائف کی زندگی)، چاندی رات، نائٹ شفٹ، سرکس میں اور الے سیا نے عالمی شہرت پائی۔ 1937ء میں روس واپس آئے۔

تصانیف 
 1893ء - اندھیرے میں
 1893ء - چاندی رات
 1898ء - الے سیا
 1899ء - نائٹ شفٹ
 1905ء - دی ڈوئیل
 1909ء - یاما (طوائف کی زندگی)
 1902ء - 1915ء سرکس میں
 1928ء - 1932ء یونکر

اعزازات 
 1909ء - پشکن انعام (ایوان بینن کے ساتھ مشترکہ)

وفات 
کوپرن کی وفات 68 سال کی عمر میں کینسر کے مرض میں مبتلا ہوکر 25 اگست 1938ء کو لینن گراڈ, سوویت یونین میں ہوئی۔

حوالہ جات 

1870ء کی پیدائشیں
1938ء کی وفیات
انیسویں صدی کے روسی مرد مصنفین
انیسویں صدی کے روسی مصنفین
انیسویں صدی کے روسی ناول نگار
انیسویں صدی کے شعرا
انیسویں صدی کے مرد مصنفین
بیسویں صدی کے روسی مصنفین
بیسویں صدی کے مرد مصنفین
بیسویں صدی کے ناول نگار
روسی افسانچہ نگار
روسی شعراء
روسی صحافی
روسی مرد افسانہ نگار
روسی مرد ناول نگار
روسی ناول نگار
سوویت یونین میں سرطان سے اموات
شاہی روسی شعرا